Diari Oficial de la Generalitat Valenciana


Sumari del DOGV 4933, del 27-01-2005 (2005/291)

RESOLUCIÓ de 29 de desembre de 2004, del director general de Gestió del Medi Natural de la Conselleria de Territori i Habitatge, per la qual s'ordena la part dispositiva de les declaracions d'impacte ambiental.
------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4933

Data del DOGV
:   27-01-2005

Secció del DOGV
:   V. ALTRES ANUNCIS - E) MEDI AMBIENT

Número del document
:   2005/291


Data del document
:   22-01-2004

Organisme emissor
:   Conselleria de Territori i Habitatge

Tipus de document
:   Resolució

Descriptors 

:   * El Baix Vinalopó
    * El Vinalopó Mitjà
    * Alacant
    * impacte ambiental

RESOLUCIÓ de 29 de desembre de 2004, del director general de Gestió del Medi Natural de la Conselleria de Territori i Habitatge, per la qual s'ordena la part dispositiva de les declaracions d'impacte ambiental. [2005/X291]
  
Els articles 4.3 i 22 del Reial Decret Legislatiu 1.302/1986, de 28 de juny, d'avaluació d'impacte ambiental i del Reial Decret 1.131/1988, de 30 de setembre, pel qual s'aprova el reglament per a l'execució de l'anterior decret, respectivament, establixen l'obligatorietat de fer públiques les declaracions d'impacte ambiental
  
Seguint aquesta línia, els articles 5.3 i 28 de la Llei 2/1989, de 3 març, de la Generalitat Valenciana d'Impacte Ambiental, i del seu Reglament, aprovat per Decret 162/1990, respectivament, establixen l'obligatorietat de fer públiques les declaracions d'impacte ambiental, i en particular, de publicar estes declaracions en el Diari Oficial de la Generalitat Valenciana.
  
En virtut d'això, he resolt:
  
Article únic
  
Publicar en el Diari Oficial de la Generalitat Valenciana les declaracions d'impacte ambiental corresponent a 300/04-AIA i 301/04-AIA, que segons el Reglament aprovat per Decret 162/1990 estableix l'obligatorietat de publicar-les.
  
València, 29 de desembre de 2004.- El director general de Gestió del Medi Natural: Javier Gómez Martín.
  
Declaració d'impacte ambiental
  
Expedient: 300/04-AIA
  
Promotor: Conselleria de Territori i Habitatge
  
Autoritat substantiva: Direcció General de Qualitat Ambiental. Conselleria de Territori i Habitatge
  
Objecte del projecte: Pla zonal de RU de la Zona XVI del Pla integral de residus de la Comunitat Valenciana
  
Localització: Zona XVI, àrea 26 de Pla integral de residus de la Comunitat Valenciana. Municipi d'Alacant
  
Descripció del projecte
  
1. Descripció de les característiques més rellevants de l'actuació
  
En primer lloc, el Pla zonal ha tingut com a objectiu diagnosticar la situació actual del municipi d'Alacant en matèria de gestió de residus i infraestructures disponibles.
  
El present pla de residus afectarà els residus urbans municipals definits per la Llei 10/2000, de residus de la Comunitat Valenciana, i queden exclosos els residus amb normativa específica.
  
Una vegada analitzada la situació actual i vists els problemes que existeixen pel que fa als sistemes de recollida, relació contenidors/ciutadans, implantació de la recollida selectiva, dèficit d'infraestructures de valorització, tractament i eliminació, etc., el pla proposa una nova ordenació en la producció i en la gestió dels residus, dotant de les infraestructures necessàries per a poder dur-lo a terme i adaptar-se a la legislació vigent.
  
Pel que fa a la gestió dels residus, aquest pla proposa:
  
Recollida municipal de residus.
  
- Recollida domiciliària tot-u en voreres (el doble poal s'implantarà progressivament)
  
- Recollida selectiva de matèria orgànica en productors singulars (hospitals, restaurants, menjadors, mercats, grans superfícies...) (núm. de contenidors a determinar en cada cas)
  
- Recollida selectiva en àrees d'aportació de: paper-cartró, vidre i envasos lleugers
  
Recepció en ecoparc i ecopunts mòbils
  
- Runes d'obres menors domiciliàries
  
- Residus voluminosos i efectes domèstics (electrodomèstics, mobles, matalassos...)
  
- Residus especials de producció domèstica (bateries esgotades, olis usats, fluorescents, medicaments...)
  
Infraestructures previstes
  
- Un centre de tractament, valorització i eliminació de residus no perillosos. Disposarà d'una línia de condicionament i trituració prèvia dels residus de poda i jardineria i un forn d'incineració d'animals morts.
  
- Un centre d'eliminació de residus inerts municipals. Els dos centres d'eliminació de residus proposats disposen ja de les corresponents declaracions d'impacte ambiental favorables.
  
- Un centre de classificació i tractament de residus voluminosos.
  
- 4 ecoparcs que completen la xarxa actual d'ecoparcs (1).
  
- Els envasos lleugers es transportaran a la planta de selecció i classificació d'envasos lleugers de Benidorm actualment en funcionament.
  
A més d'una nova ordenació i gestió en els residus, el Pla proposa una sèrie de mesures d'àmbit municipal. En primer lloc les ordenances municipals del municipi d'Alacant hauran d'adaptar-se a les prescripcions i objectius del Pla per afavorir la implantació d'aquest i garantir els objectius de gestió.
  
Per a la consecució dels esmentats objectius, l'administració competent junt amb el municipi d'Alacant, hauran d'impulsar la realització d'una campanya de conscienciació social destinada no sols a donar informació sinó també a promoure l'educació ambiental als municipis.
  
Tramitació administrativa
  
1. Informació pública. Remissió de l'expedient
  
En data 17.11.04, la Direcció General de Qualitat Ambiental, remet el certificat del resultat de la informació pública de l'expedient indicant que el Pla zonal ha sigut sotmés al tràmit d'informació pública durant un mes per la Conselleria de Territori i Habitatge, mitjançant un anunci publicat en el DOGV de 20 de setembre de 2004, com també en els periòdics El País i Las Provincias i no hi s'han formulat al·legacions de caràcter ambiental, segons consta en el corresponent certificat del secretari general de la Conselleria de Territori i Habitatge.
  
En data 03.12.04, l'àrea de residus d'aquesta conselleria, remet document d'informació, ordenació i estudi d'impacte ambiental del Pla zonal de residus de la zona XVI.
  
Consideracions ambientals
  
Actualment, la gestió dels residus realitzada al municipi d'Alacant presenta deficiències, per la qual cosa el mateix Pla zonal és per ell mateix una mesura correctora a l'actual gestió dels residus urbans.
  
De les infraestructures de gestió necessàries per a garantir el desenvolupament del Pla zonal, són els depòsits controlats de residus els que requereixen uns criteris tècnics i uns condicionants territorials, ambientals i urbanístics més restrictius.
  
En aquest cas, ambdues instal·lacions (abocador de residus urbans i abocador controlat de residus inerts) ja han sigut tramitades i avaluades ambientalment i disposen de la respectiva declaració i estimació d'impacte ambiental favorable.
  
D'altra banda, el Pla zonal constitueix per ell mateix una millora en la gestió dels residus, la màxima valorització dels residus, la reutilització dels recursos, creació de llocs de treball i una millora substancial en les condicions higienicoanitàries derivades de l'abocament controlat dels residus.
  
D'acord amb el que indica la documentació tramitada, el centre de valorització de residus voluminosos és l'única infraestructura del pla que s'ha de sotmetre al procediment d'avaluació d'impacte ambiental ja que les altres instal·lacions s'annexaran al centre de valorització i eliminació de residus o bé els ecoparcs que no es troben sotmesos al procediment d'avaluació d'impacte.
  
No obstant això, el conjunt d'instal·lacions que formen part d'aquest pla hauran d'adoptar les directrius establides en l'estudi d'impacte ambiental i en el projecte d'ordenació del mateix Pla zonal.
  
Consideracions jurídiques
  
1. El projecte examinat constitueix un dels supòsits fàctics en què resulta preceptiva la formulació d'una declaració d'impacte ambiental prèvia a la resolució administrativa que s'adopte per a l'aprovació definitiva d'aquell, segons es desprenen de l'article 5é de la Llei d'impacte ambiental i concordants del reglament d'aquesta. L'activitat proposada es troba inclosa en l'annex I, apartat 8 g del Decret 162/1990 de 15 d'octubre pel qual s'aprova el Reglament de la Llei 2/89, d'impacte ambiental.
  
2. En l'expedient s'han observat els tràmits previstos en el Decret 162/90, de 15 d'octubre, del Consell de la Generalitat Valenciana pel qual s'aprova el Reglament d'impacte ambiental; en la Llei 2/1989, de 3 de març, de la Generalitat Valenciana i en les altres disposicions que hi són d'aplicació.
  
3. Segons l'Ordre de 9 de setembre de 2003 de la Conselleria de Territori i Habitatge, en què es desenvolupa el Decret 119/2003, d'11 de juliol, del Consell de la Generalitat, pel qual s'aprova el reglament orgànic i funcional de la Conselleria de Territori i Habitatge, en l'article 17 estableix que li correspon a l'àrea d'avaluació ambiental executar la coordinació de l'avaluació i l'estimació d'impactes de plans, programes i projectes.
  
Declaració d'impacte ambiental
  
Primer
  
S'estima acceptable, al sol efecte ambiental i sense perjudici de l'obtenció prèviade les autoritzacions sectorials que se hi siguen d'aplicació, el projecte del Pla zonal de residus de la zona XVI, àrea 26 del Pla integral de residus de la Comunitat Valenciana, que afecta el municipi d'Alacant sempre que aquest es desenvolupe d'acord amb les mesures proposades en la documentació tramitada i en els condicionants establits en el següent apartat.
  
Segon
  
1) Pel que fa al Pla zonal, caldrà ajustar-se al que disposa la Llei 3/1993, forestal de la comunitat Valenciana i el Reglament d'execució d'aquesta.
  
2) Quan les instal·lacions proposades ocupen sòl no urbanitzable protegit, s'haurà de tenir en compte la normativa urbanística municipal pel que fa als usos permesos o prohibits en aquest tipus de sòl.
  
3) La nova execució, ampliació o modificació d'accessos a les infraestructures de residus seran objecte d'avaluació d'impacte ambiental d'acord al punt 8 a) de l'annex I i al punt 3 b) de l'annex II del Reglament per a l'execució de la Llei 2/1989, d'impacte ambiental.
  
4) En aquells casos en què hi haja afecció a camins ramaders, haurà de procedir-se a la tramitació del corresponent expedient de modificació (o reposició de pas) davant la Direcció Territorial de Territori i Habitatge d'Alacant, i obtenir l'autorització corresponent d'acord amb la Llei 3/95, de 23 de març, de camins ramaders.
  
5) En cas d'emplaçar una instal·lació sobre el perímetre de protecció d'una captació d'aigües, haurà d'obtenir la corresponent autorització de la Confederació Hidrogràfica del Xúquer, d'acord al Reglament del domini públic hidràulic de la Llei19/1985, de 2 d'agost, d'aigües.
  
6) D'acord a l'article 11 de la Llei 4/1998, d'11 de juny, de patrimoni cultural valencià, l'estudi d'impacte ambiental haurà d'incloure l'informe vinculant de la Conselleria de Cultura, Educació i Esports, per la qual cosa en el cas d'aparéixer valors culturals a protegir s'adopten les mesures correctores oportunes i així siguen previstes en el projecte.
  
Tercer
  
Es notifica a les parts interessades que contra la present resolució, per no ser un acte definitiu en via administrativa, no es pot interposar cap recurs, la qual cosa no és inconvenient perquè puguen utilitzar els mitjans que en defensa del dret i interessos d'aquesta estimen pertinents.
  
Quart
  
La present declaració d'impacte ambiental s'ha de publicar en el Diari Oficial de la Generalitat Valenciana, d'acord amb el que disposa l'article 31.5 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'impacte ambiental.
  
València, 13 de desembre de 2004.- El director general de Gestió del Medi Natural: Javier Gómez Martín.
  
Declaració d'impacte ambiental
  
Expedient: 301/04-AIA
  
Promotor: Conselleria de Territori i Habitatge
  
Autoritat substantiva: Direcció General de Qualitat Ambiental. Conselleria de Territori i Habitatge.
  
Objecte del projecte: Pla zonal de RU de la zona XVIII, àrea 28 del Pla integral de residus de la Comunitat Valenciana
  
Localització: Comarques: Baix Vinalopó (Crevillent, Elx i Santa Pola) i Vinalopó Mitjà (Algueña, Aspe, Hondón de las Nieves, Hondón de los Frailes, Monforte del Cid, Novelda i la Romana).
  
Descripció del projecte
  
1. Descripció de les característiques més rellevants de l'actuació
  
En primer lloc, el Pla zonal ha tingut com a objectiu diagnosticar la situació actual de les comarques referenciades en matèria de gestió de residus i infraestructures disponibles.
  
El present Pla de residus afectarà els residus urbans municipals definits per la Llei 10/2000, de residus de la Comunitat Valenciana, i queden exclosos els residus amb normativa específica.
  
Una vegada analitzada la situació actual i vistos els problemes que hi ha pel que fa als sistemes de recollida, relació contenidors/ciutadans, implantació de la recollida selectiva, dèficit d'infraestructures de valorització, tractament i eliminació, etc., el pla proposa una nova ordenació en la producció i en la gestió dels residus, dotant de les infraestructures necessàries per a poder dur-lo a terme i adaptar-se a la legislació vigent.
  
Actualment, aquesta zona disposa de les següents instal·lacions autoritzades:
  
- Un abocador de residus urbans amb planta de compostatge i una línia de tractament d'envasos lleugers a Elx
  
- Un abocador de residus urbans, inerts, industrials no perillosos i farines càrnies d'animals morts al municipi d'Aspe
  
- Una planta de compostatge amb línia de tractament i envasos lleugers al municipi de Crevillent.
  
- Un abocador de residus inerts al municipi de Santa Pola
  
- Ecoparcs ubicats a Crevillent, Elx i Santa Pola
  
Pel que fa a la gestió dels residus aquest pla proposa:
  
Recollida municipal de residus.
  
- Recollida domiciliària tot-u en voreres (el doble poal s'implantarà progressivament)
  
- Recollida selectiva de matèria orgànica en productors singulars (hospitals, restaurants, menjadors, mercats, grans superfícies...) (el nombre de contenidors es determinarà en cada cas)
  
- Recollida selectiva en àrees d'aportació de: paper-cartró, vidre i envasos lleugers
  
Recepció en ecoparcs i punts verds
  
- Runes d'obres menors domiciliàries
  
- Residus voluminosos i efectes domèstics (electrodomèstics, mobles, matalassos...)
  
- Residus especials de producció domèstica (bateries esgotades, olis usats, fluorescents, medicaments...)
  
Infraestructures previstes
  
- Adaptació de la planta d'Elx amb les línies següents:
  
- Línia de selecció i classificació
  
- Línia de tractament exclusiva de matèria orgànica recollida selectivament
  
- Línia de tractament de la fracció orgànica del residu tot-u
  
- Línia d'incineració d'animals domèstics morts
  
- Línia de voluminosos
  
- Línia de condicionament i trituració de residus de poda i jardineria
  
- Ampliació de l'abocador annex a la planta d'Elx mitjançant la construcció d'un nou vas d'abocament
  
- 9 ecoparcs que completen la xarxa actual d'ecoparcs
  
El pla proposa a més, una sèrie de mesures compensatòries d'àmbit municipal. En primer lloc les ordenances municipals de cada un dels municipis englobats en el pla zonal hauran d'adaptar-se a les prescripcions i objectius del pla per a afavorir la seua implantació i garantir els objectius de gestió.
  
Els ajuntaments disposaran d'ajudes econòmiques per a realitzar auditories ambientals, implantar l'Agenda 21 local, reforestació d'àrees de bosc, etc.
  
Per a la consecució dels esmentats objectius, l'administració competent juntament amb els municipis afectats, hauran d'impulsar la realització d'una campanya de conscienciació social destinada no sols a donar informació sinó també a promoure l'educació ambiental als municipis.
  
Tramitació administrativa
  
1. Informació pública. Remissió de l'expedient
  
En data 17.11.04, la Direcció General de Qualitat Ambiental, remet el certificat del resultat de la informació pública de l'expedient indicant que el Pla zonal ha sigut sotmés al tràmit d'informació pública durant un mes per la Conselleria de Territori i Habitatge, mitjançant un anunci publicat en el DOGV de 20 de setembre de 2004, com també en els periòdics El País i Las Provincias, a més de formular-se al·legacions per part de l'Ajuntament d'Elx i de la Associació d'Afectats per la Ubicació d'una Planta de Reciclatge d'Escombraries a Elx. Les al·legacions no tenen caràcter ambiental.
  
En data 03.12.04, l'àrea de residus d'aquesta conselleria, remet document d'informació, ordenació i estudi d'impacte ambiental del Pla zonal de residus de la zona XVIII.
  
Consideracions ambientals
  
1. Elements ambientals que poden veure's afectats de forma important pel Pla zonal
  
Del conjunt d'infraestructures descrites, són els depòsits controlats de residus els que requereixen, ateses les possibles afeccions ambientals que generen, uns criteris tècnics i uns condicionants territorials, ambientals i urbanístics més restrictius.
  
Per a determinar la localització de zones favorables on situar les instal·lacions s'han tingut en compte els criteris tècnics de construcció, explotació i segellat d'abocadors i les variables territorials, ambientals i urbanístiques que condicionen l'elecció d'un emplaçament com a zona apta d'acord amb els criteris establits en la Llei 10/2000, de residus i en el Reial Decret 1.481/2001, per la qual es regula l'eliminació de residus mitjançant depòsit controlat.
  
Com resultat de l'estudi de totes aquestes variables, s'han seleccionat una sèrie d'àrees o zones que a falta d'estudis de detall poden considerar-se favorables per a la instal·lació de centres de tractament i eliminació de RU.
  
2. Identificació i valoració d'impactes
  
Efectuada la identificació i valoració dels impactes derivats de la implantació del Pla zonal de residus i de les infraestructures necessàries per a dur-lo a terme, es considera que el Pla zonal constitueix en ell mateix una millora en la gestió dels residus, la màxima valorització dels residus, reutilització dels recursos, creació de llocs de treball i una millora substancial en les condicions higienicosanitàries derivades de l'abocament controlat dels residus.
  
D'acord amb el que s'ha indicat en la documentació tramitada, cadascuna de les infraestructures de tractament i eliminació de residus que es construïsca d'acord al pla haurà de presentar un projecte i un estudi d'impacte ambiental reflectint a una escala de detall les característiques naturals de l'emplaçament i el seu entorn immediat, com també la identificació i valorització d'impactes que l'esmentada activitat puga generar sobre el medi ambient proposant totes les mesures protectores i correctores necessàries per a garantir el funcionament correcte de les instal·lacions i la mínima afecció a l'entorn.
  
S'hauran de tenir en compte a més de les variables indicades en la documentació tramitada, les següents: possible afecció a camins ramaders, patrimoni arqueològic, paleontològic i etnològic, captacions d'aigua, sòls urbanitzables protegits, forest d'utilitat pública i coves avencs o altres cavitats.
  
S'haurà d'avaluar també l'accessibilitat als emplaçaments i els impactes que puguen derivar-se de la construcció o adequació d'aquests mateixos ja que les esmentades infraestructures poden generar majors impactes que la mateixa instal·lació d'eliminació de residus.
  
3. Consideracions sobre la proposta de mesures correctores i del programa de vigilància ambiental
  
Actualment, la gestió dels residus realitzada en les comarques de l'àmbit del Pla presenta deficiències, per la qual cosa aquest Pla zonal és en si mateix una mesura correctora a l'actual gestió dels residus urbans, en adaptar la gestió dels residus urbans a les més modernes directrius i tecnologies, minimitzant els impactes i afavorint el desenvolupament sostenible.
  
El document d'ordenació defineix les bases tècniques per a l'elaboració dels projectes de gestió d'acord al Reial Decret 1.481/2001 relatiu a l'abocament de residus, annexos I i III, on s'estableixen les mesures correctores que han d'aplicar-se per a minimitzar els impactes i garantir la correcta construcció, el funcionament i la clausura de les instal·lacions.
  
Aquestes directrius que resulten adequades quedaran recollides en els estudis d'impacte ambiental que es presenten per a cada una de les instal·lacions de tractament o eliminació de residus del Pla zonal.
  
Consideracions jurídiques
  
1. El projecte examinat constitueix un dels supòsits fàctics en què resulta preceptiva la formulació d'una declaració d'impacte ambiental prèvia a la resolució administrativa que s'adopte per a l'aprovació definitiva d'aquell, segons es desprenen de l'article 5é de la Llei d'impacte ambiental i concordants pel Reglament d'aquesta. L'activitat proposada es troba inclosa en l'annex I, apartat 8 g del Decret 162/1990 de 15 d'octubre pel qual s'aprova el Reglament de la Llei 2/89, d'impacte ambiental.
  
2. En l'expedient s'han observat els tràmits prevists en el Decret 162/90, de 15 d'octubre, del Consell de la Generalitat Valenciana pel qual s'aprova el Reglament d'impacte ambiental; en la Llei 2/1989, de 3 de març, de la Generalitat Valenciana i en les altres disposicions que hi són d'aplicació
  
3. Segons l'Ordre de 9 de setembre de 2003 de la Conselleria de Territori i Habitatge, en la qual es desenvolupa el Decret 119/2003, d'11 de juliol, del Consell de la Generalitat, pel qual s'aprova el reglament orgànic i funcional de la Conselleria de Territori i Habitatge, en l'article 17 estableix que li correspon a l'àrea d'avaluació ambiental executar la coordinació de l'avaluació i l'estimació d'impactes de plans, programes i projectes.
  
Declaració d'impacte ambiental
  
Primer
  
S'estima acceptable, al sol efecte ambiental i sense perjuci de la prèvia obtenció de les autoritzacions sectorials que hi siguen d'aplicació, el projecte del Pla zonal de residus de la zona XVIII, àrea 28 del Pla integral de residus de la Comunitat Valenciana, que afecta les comarques del Baix Vinalopó i Vinalopó Mitjà sempre que aquest es desenvolupe d'acord amb les mesures proposades en la documentació tramitada i en els condicionants establits en el següent apartat.
  
Segon
  
1) Tots els projectes i estudis d'impacte ambiental que es tramiten per a cadascuna de les instal·lacions de tractament i eliminació de residus compliran amb els requisits establits en la Llei 10/2000, de residus i el Reial Decret 1.481/2001, pel qual es regula l'eliminació de residus mitjançant depòsit en abocador.
  
2) Pel que fa al Pla zonal, caldrà ajustar-se al que disposa la Llei 3/1993, forestal de la Comunitat Valenciana i el Reglament d'execució d'aquesta.
  
3) Quan les instal·lacions proposades ocupen sòl no urbanitzable protegit, s'haurà de tenir en compte la normativa urbanística municipal pel que fa als usos permesos o prohibits en aquest tipus de sòl.
  
4) Els accessos a les instal·lacions de nova execució seran objecte d'avaluació d'impacte ambiental d'acord al punt 8 a) de l'annex I i al punt 3 b) de l'annex II del Reglament per a l'execució de la Llei 2/1989, d'impacte ambiental.
  
5) En aquells casos en què existisca afecció a camins ramaders, haurà de procedir-se a la tramitació del corresponent expedient de modificació (o reposició de pas) davant de la Direcció Territorial de Territori i Habitatge d'Alacant, obtenint l'autorització corresponent d'acord amb la Llei 3/95, de 23 de març, camins ramaders.
  
6) En cas d'emplaçar una instal·lació sobre el perímetre de protecció d'una captació d'aigües, haurà d'obtenir-se la corresponent autorització de la Confederació Hidrogràfica del Xúquer, d'acord al Reglament del domini públic hidràulic de la Llei 19/1985, de 2 d'agost, d'aigües.
  
7) D'acord a l'article 11 de la Llei 4/1998, d'11 de juny, de patrimoni cultural valencià, l'estudi d'impacte ambiental haurà d'incloure l'informe vinculant de la Conselleria de Cultura, Educació i Esports, per la qual cosa en el cas d'aparéixer valors culturals a protegir es prenguen les mesures correctores oportunes i així siguen previstes en el projecte.
  
8) Igualment, si es detectara la presència de coves, avencs o altres cavitats subterrànies, el fet es comunicarà a la Conselleria de Territori i Habitatge, atés que aquest tipus de formacions es troben protegides per l'article 16 de la llei 11/94, de 27 de desembre, d'espais naturals protegits de la Comunitat Valenciana.
  
Tercer
  
Es notifica a les parts interessades que contra la present resolució, per no ser un acte definitiu en via administrativa, no s'hi pot interposar cap recurs; la qual cosa no és inconvenient perquè puguen utilitzar els mitjans que en defensa del dret d'aquest estimen pertinents.
  
Quart
  
La present declaració d'impacte ambiental s'ha de publicar en el Diari Oficial de la Generalitat Valenciana, d'acord amb el que disposa l'article 31.5 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'impacte ambiental.